**יחידת "הארץ הטובה" - פרשנות ומקורות נוספים**

|  |  |  |  |
| --- | --- | --- | --- |
| **מקור** | **נושא** | **3 יח"ל + 5 יח"ל** | **תוספת 5 יח"ל** |
| **פרק ג'** כג-כט |  |
|  |  | גמרא סוטהרש"י כה | ספורנו כה |
| **פרק ח'** |   |
|  | **תיאור הקושי במדבר** | ספורנו ב'ספורנו טזרמבן במטרת הניסיון (פשט הפסוקים) |  |
|  | **הארץ הטובה** | ספורנו זרמב"ן י |  |
|  | **אזהרה משכחת תקופת המדבר** |  |  |
| הערה: יש להתייחס לכל אחת משלוש היחידות, וגם להקשר הכללי של הפרק.  |
| **פרק יא** |  |
|  | פסוקים א-ט |  |  |
|  | פסוקים י-יב | רש"י ירמב"ן |  |
|  | פסוקים יג-כא |  | רש"י טז-יזראב"ע יזרש"י יח |
| **פרק ו** |  |
|  |  |  | **תוספת לתלמידי 5 יח"ל:****פרק ו', פסוקים י-יג** |

**מקראה**

חומר לימודי המסומן עם ⭘ - הוא ל-5 יחידות בלבד

חומר לימודי המסומן עם ⌧ - הוא אינו כלול בחומר החובה, והינו בגדר העמקה.

יחידה: הארץ הטובה

|  |  |  |  |  |
| --- | --- | --- | --- | --- |
| **מבוא ליחידת הארץ הטובה** | **דברים פרק ח** | **דברים פרק יא** | **דברים פרק ו, י-יג** | **דברים פרק ג, כג-כט** |

 מבוא ליחידה "הארץ הטובה"



מה נלמד ביחידה זו?

חומש דברים כולל את נאומיו של משה ערב הכניסה לארץ ישראל - הארץ שהובטחה לאבות, ושאותה לא פגש מעולם. התורה מתארת ומשבחת את הארץ, מכנה אותה "הארץ הטובה", ומשווה אותה למקומות שעם ישראל מכיר היטב - **מצרים והמדבר**. במקביל, מזהירה התורה את עם ישראל מפני התוצאות השליליות שעלולות לקרות עם חציית הירדן וכניסה לארץ.

כאמור הביטוי "הארץ הטובה" ייחודי לארץ ישראל, ומופיע בעיקר בחומש דברים (8 פעמים).

ביחידה זו נבקש לברר:

א. במה מתייחדת "הארץ הטובה" לעומת מצרים ולעומת המדבר (המוכרים לעם ישראל)?

ב. מדוע מתאווה כל כך משה לעבור ולראות את הארץ?

ג. מהו האתגר המיוחד שמציבה הארץ בפני הנוחלים אותה, וכיצד מכין משה את העם לקראת אתגר זה?

שימו לב, את הפרקים לא נלמד לפי סדרם:

נעסוק תחילה בפרקים ח', י"א ופרק ו - המתארים את טובה של הארץ ליושביה, השפע שלה והחששות והאתגרים הנובעים ממנו.

רק אח"כ נעסוק בפרק ג - ברצונו של משה להיכנס לארץ, ממנו מתברר גם רובד נוסף במעלתה הרוחנית של ארץ ישראל אליה שואף משה.

1. השלם את הטבלה הבאה.

|  |  |  |  |
| --- | --- | --- | --- |
|  | החיים במדבר | החיים בארץ ישראל | משמעויות-אתגרים-מחשבות |
| **(א)****מגורים** | באוהלים בסוכות, "דירת עראי" | בתי קבע | * בתי קבע נותנים תחושה של ביטחון "ביתי הוא מבצרי" שעשוי להביא לסכנה רוחנית של "כוחי ועוצם ידי".
* בתי קבע מאפשרים הגדלת הפערים הכלכליים בחברה.
* יש צורך במצוות חדשות המתאימות למגורי קבע: מעקה, הלכות שכנות וכד'.
 |
| **(ב)****פרנסה** |  |  |  |
| **(ג)****מים** |  |  |  |
| **(ד)****ביטחון** |  |  |  |
| **(ה)****הנהגה** |  |  |  |
| **(ו)****ריכוז-פיזור****(חברתית)** |  |  |  |
| **(ז)****קשר למרכז הרוחני** |  |  |  |
| **(ח)****השכנים** |  |  |  |

יחידה: הארץ הטובה

|  |  |  |  |  |
| --- | --- | --- | --- | --- |
| **מבוא ליחידת הארץ הטובה** | **דברים פרק ח** | **דברים פרק יא** | **דברים פרק ו, י-יג** | **דברים פרק ג, כג-כט** |

דברים פרק ח

כל אחד מן החלקים בפרק תחום במסגרת ברורה, הביסוס לחלוקה הזו הן המילים המודגשות המופיעות בתחילתו ובסיומו של כל חלק.

|  |  |
| --- | --- |
|  | דברים ח |
| **א. תיאור הקשיים במדבר** | (א) **כָּל הַמִּצְוָה אֲשֶׁר אָנֹכִי מְצַוְּךָ הַיּוֹם תִּשְׁמְרוּן לַעֲשׂוֹת** לְמַעַן תִּחְיוּן וּרְבִיתֶם  וּבָאתֶם וִירִשְׁתֶּם אֶת הָאָרֶץ אֲשֶׁר נִשְׁבַּע ה' לַאֲבֹתֵיכֶם:(ב) וְזָכַרְתָּ אֶת כָּל הַדֶּרֶךְ אֲשֶׁר הוֹלִיכֲךָ ה' אֱלֹהֶיךָ זֶה אַרְבָּעִים שָׁנָה בַּמִּדְבָּר  לְמַעַן עַנֹּתְךָ לְנַסֹּתְךָ לָדַעַת אֶת אֲשֶׁר בִּלְבָבְךָ הֲתִשְׁמֹר מִצְוֹתָיו אִם לֹא:(ג) וַיְעַנְּךָ וַיַּרְעִבֶךָ וַיַּאֲכִלְךָ אֶת הַמָּן אֲשֶׁר לֹא יָדַעְתָּ וְלֹא יָדְעוּן אֲבֹתֶיךָ  לְמַעַן הוֹדִיעֲךָ כִּי לֹא עַל הַלֶּחֶם לְבַדּוֹ יִחְיֶה הָאָדָם כִּי עַל כָּל מוֹצָא פִי ה' יִחְיֶה הָאָדָם:(ד) שִׂמְלָתְךָ לֹא בָלְתָה מֵעָלֶיךָ וְרַגְלְךָ לֹא בָצֵקָה זֶה אַרְבָּעִים שָׁנָה:(ה) וְיָדַעְתָּ עִם לְבָבֶךָ כִּי כַּאֲשֶׁר יְיַסֵּר אִישׁ אֶת בְּנוֹ ה' אֱלֹהֶיךָ מְיַסְּרֶךָּ:(ו) **וְשָׁמַרְתָּ אֶת מִצְוֹת ה' אֱלֹהֶיךָ** לָלֶכֶת בִּדְרָכָיו וּלְיִרְאָה אֹתוֹ: |
| **ב. טוּבה של הארץ** | (ז) **כִּי ה' אֱלֹהֶיךָ מְבִיאֲךָ אֶל אֶרֶץ טוֹבָה**  אֶרֶץ נַחֲלֵי מָיִם עֲיָנֹת וּתְהֹמֹת יֹצְאִים בַּבִּקְעָה וּבָהָר:(ח) אֶרֶץ חִטָּה וּשְׂעֹרָה וְגֶפֶן וּתְאֵנָה וְרִמּוֹן אֶרֶץ זֵית שֶׁמֶן וּדְבָשׁ:(ט) אֶרֶץ אֲשֶׁר לֹא בְמִסְכֵּנֻת תֹּאכַל בָּהּ לֶחֶם לֹא תֶחְסַר כֹּל בָּהּ  אֶרֶץ אֲשֶׁר אֲבָנֶיהָ בַרְזֶל וּמֵהֲרָרֶיהָ תַּחְצֹב נְחֹשֶׁת:(י) וְאָכַלְתָּ וְשָׂבָעְתָּ וּבֵרַכְתָּ **אֶת ה' אֱלֹהֶיךָ עַל הָאָרֶץ הַטֹּבָה אֲשֶׁר נָתַן לָךְ**: |
| **ג. אזהרה משכחת ניסי ה' שאירעו בתקופת המדבר**  | (יא) **הִשָּׁמֶר לְךָ פֶּן תִּשְׁכַּח אֶת ה' אֱלֹהֶיךָ**  לְבִלְתִּי שְׁמֹר מִצְוֹתָיו וּמִשְׁפָּטָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם:(יב) פֶּן תֹּאכַל וְשָׂבָעְתָּ וּבָתִּים טֹבִים תִּבְנֶה וְיָשָׁבְתָּ:(יג) וּבְקָרְךָ וְצֹאנְךָ יִרְבְּיֻן וְכֶסֶף וְזָהָב יִרְבֶּה לָּךְ וְכֹל אֲשֶׁר לְךָ יִרְבֶּה:(יד) וְרָם לְבָבֶךָ וְשָׁכַחְתָּ אֶת ה' אֱלֹהֶיךָ הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים:(טו) הַמּוֹלִיכֲךָ בַּמִּדְבָּר הַגָּדֹל וְהַנּוֹרָא נָחָשׁ שָׂרָף וְעַקְרָב וְצִמָּאוֹן אֲשֶׁר אֵין מָיִם  הַמּוֹצִיא לְךָ מַיִם מִצּוּר הַחַלָּמִישׁ:(טז) הַמַּאֲכִלְךָ מָן בַּמִּדְבָּר אֲשֶׁר לֹא יָדְעוּן אֲבֹתֶיךָ לְמַעַן עַנֹּתְךָ וּלְמַעַן נַסֹּתֶךָ לְהֵיטִבְךָ בְּאַחֲרִיתֶךָ:(יז) וְאָמַרְתָּ בִּלְבָבֶךָ כֹּחִי וְעֹצֶם יָדִי עָשָׂה לִי אֶת הַחַיִל הַזֶּה:(יח) **וְזָכַרְתָּ** אֶת ה' אֱלֹהֶיךָ כִּי הוּא הַנֹּתֵן לְךָ כֹּחַ לַעֲשׂוֹת חָיִל  לְמַעַן הָקִים אֶת בְּרִיתוֹ אֲשֶׁר נִשְׁבַּע לַאֲבֹתֶיךָ כַּיּוֹם הַזֶּה: פ(יט) **וְהָיָה אִם שָׁכֹחַ תִּשְׁכַּח אֶת ה' אֱלֹהֶיךָ**  וְהָלַכְתָּ אַחֲרֵי אֱלֹהִים אֲחֵרִים וַעֲבַדְתָּם וְהִשְׁתַּחֲוִיתָ לָהֶם  הַעִדֹתִי בָכֶם הַיּוֹם כִּי אָבֹד תֹּאבֵדוּן: (כ) כַּגּוֹיִם אֲשֶׁר ה' מַאֲבִיד מִפְּנֵיכֶם כֵּן תֹּאבֵדוּן עֵקֶב לֹא תִשְׁמְעוּן בְּקוֹל ה' אֱלֹהֵיכֶם: פ |

****חלק א: תיאור הקשיים במדבר**** (ח, א-ו)

הפסוקים תחומים בתוך מסגרת, בה אנו מצווים לשמור את מצוות התורה (פסוקים א'-ו'). הנימוק לשמירת המצוות היא על מנת לזכות ולרשת את ארץ ישראל ("למען תחיון ורביתם ובאתם וירשתם את הארץ"). הדרך להכין את העם לשמירת המצוות היא בזכירת הדרך הארוכה במדבר ("וזכרת את כל הדרך אשר הוליכך ה' אלוקיך זה ארבעים שנה במדבר"). כלומר: זכירת המדבר ◄ שמירת מצוות ◄ ירושת הארץ.

1. מה הקשר בין שלושת הדברים הללו? מה מלמדת אותנו התורה בדרך זו? מה אנו מצווים לזכור?

מהו הניסיון במן ומהי מטרתו?

דברים פרק ח

(ב) וְזָכַרְתָּ אֶת כָּל הַדֶּרֶךְ אֲשֶׁר הוֹלִיכֲךָ ה' אֱלֹהֶיךָ זֶה אַרְבָּעִים שָׁנָה בַּמִּדְבָּר

 **לְמַעַן עַנֹּתְךָ לְנַסֹּתְךָ** לָדַעַת אֶת אֲשֶׁר בִּלְבָבְךָ הֲתִשְׁמֹר מִצְוֹתָיו אִם לֹא:

(ג) **וַיְעַנְּךָ וַיַּרְעִבֶךָ וַיַּאֲכִלְךָ אֶת הַמָּן** אֲשֶׁר לֹא יָדַעְתָּ וְלֹא יָדְעוּן אֲבֹתֶיךָ

 לְמַעַן הוֹדִיעֲךָ כִּי לֹא עַל הַלֶּחֶם לְבַדּוֹ יִחְיֶה הָאָדָם כִּי עַל כָּל מוֹצָא פִי ה' יִחְיֶה הָאָדָם:

נציג שני פירושים-הסברים להבנת מהו הניסיון באכילת מן במדבר.

פירוש ראשון - רמב"ן

רמב"ן דברים ח, ב-ג

למען ענותך לנסותך - כי היה ניסיון גדול להם שלא ידעו עצה לנפשם, ויכנסו במדבר הגדול לא מקום לחם, ואין בידם כלום (חוץ) מן המן אבל ירד דבר יום ביומו, וחם השמש ונמס (שמות ט"ז כ"א), וירעבו אליו מאד.

לדעת את אשר בלבבך התשמור מצוותיו אם לא - וכל זה עשו לשמור מצוות ה' ללכת כאשר יצווה, וה' היה יכול להוליכם כדרך הערים אשר סביבותיהם, אבל הביאם בניסיון הזה כי ממנו יוודע שישמרו מצוותיו לעולם.

אשר לא ידעת ולא ידעו אבותיך - כי לא ידעת במן שתוכלו לחיות בו ימים רבים ולא הגיע אליכם כן בקבלה מאבותיכם.

1. הרמב"ן מצביע על שלושה קשיים באכילת המן במדבר, קשים שהעמידו את עם ישראל בפני ניסיונות לא פשוטים. פרט **שלושה קשיים וניסיונות** הקשורים במן שנזכרים בדברי הרמב"ן, ומה המשותף לכל שלושת הקשיים?
2. רמב"ן מציין כי "ה' היה יכול להוליכם בדרך הערים אשר סביבותיהם, אבל הביאם בניסיון הזה כי ממנו יוודע שישמרו מצוותיו לעולם". מדוע הליכה במדבר ואכילת מן יביא את עם ישראל לשמירת מצוות לעולם?

פירוש שני - ספורנו

ספורנו, דברים ח, ב

וזכרת את כל הדרך - שנתן לך לחם לאכול ובגד ללבוש שלא דרך טבע.

לנסותך - אם תעשה רצונו בהשיגך לחם ושמלה שלא בצער.

ספורנו, דברים ח, טז "הַמַּאֲכִלְךָ מָן בַּמִּדְבָּר, אֲשֶׁר לֹא-יָדְעוּן אֲבֹתֶיךָ: לְמַעַן עַנֹּתְךָ, וּלְמַעַן נַסֹּתֶךָ לְהֵיטִבְךָ, בְּאַחֲרִיתֶךָ".

ולמען נסותך - אם תעשה רצונו בתתו פרנסתך שלא בצער.

1. עיין בדברי הספורנו, וענה:

א. לפי הספורנו, מהו הניסיון באכילת המן במדבר, ומה מטרת הנסיון?

ב. מהו ההבדל העקרוני בין הפירוש של הספורנו לבין הפירוש של הרמב"ן בהבנת מהו "ניסיון המן"?

"כִּי עַל-כָּל-מוֹצָא פִי-ה' יִחְיֶה הָאָדָם" (ג')

דברים ח, ג

לְמַעַן הוֹדִיעֲךָ כִּי לֹא עַל-הַלֶּחֶם לְבַדּוֹ יִחְיֶה הָאָדָם, כִּי עַל-כָּל-מוֹצָא פִי-ה' יִחְיֶה הָאָדָם"

הניסיון שבמן קשור בהקניית מידת הביטחון בה': "כִּי עַל-כָּל-מוֹצָא פִי-ה' יִחְיֶה הָאָדָם". במדבר, תקופת הינקות של עם ישראל, הקב"ה מזין אותם בדרך יום-יומית וקבועה, ומלמד אותם בתהליך ארוך ולא-קל לתת אמון בכך שהמזון אכן יגיע. נס המן, השגרתי והקבוע, מנוגד לניסים העוצמתיים והחד-פעמיים כמו קריעת ים-סוף, שבאו לתת מענה לצורך חד פעמי. כוחו הוא דווקא בכך שהוא ניתן לצורך תמידי יומיומי, לצרכי החיים הבסיסיים.

מה הקשר בין שני חלקי הפסוק?

דומה שהמן בא ללמד אותנו שגם כאשר נדמה לנו שצרכי היומיום שלנו מגיעים אלינו בדרך הטבע, עלינו לדעת כי גם הם חסד הקב"ה עלינו. במדבר הקשר בין מציאותו של הלחם לבין ההבנה ש-ה' הוא המספק את הלחם היה יחסית ברור ומובן, מאחר שמדובר היה בלחם ניסי - שיד ה' מעורבת בו באופן ברור. אך מכאן יילמדו ישראל שגם כשהם יכנסו לארץ, והלחם יגיע אליהם באופן טבעי (חרישה זריעה וכד') יבינו שאף כאן בא"י הלחם הוא תוצאה של "מוצא פי ה' ". הניסים הגלויים אינם מבחנו של המאמין, אלא חיי היומיום - על ידיהם מבין האדם שהכל בידי ה' ובכך אכילת המן בונה קומה נוספת של אמונה מעבר לניסים הגלויים.)

חלק ב: טוּבה של הארץ (ח, ז-י)

דברים פרק ח

(ז) **כִּי ה' אֱלֹהֶיךָ מְבִיאֲךָ אֶל אֶרֶץ טוֹבָה**

 אֶרֶץ נַחֲלֵי מָיִם עֲיָנֹת וּתְהֹמֹת יֹצְאִים בַּבִּקְעָה וּבָהָר:

(ח) אֶרֶץ חִטָּה וּשְׂעֹרָה וְגֶפֶן וּתְאֵנָה וְרִמּוֹן

 אֶרֶץ זֵית שֶׁמֶן וּדְבָשׁ:

(ט) אֶרֶץ אֲשֶׁר לֹא בְמִסְכֵּנֻת תֹּאכַל בָּהּ לֶחֶם לֹא תֶחְסַר כֹּל בָּהּ

 אֶרֶץ אֲשֶׁר אֲבָנֶיהָ בַרְזֶל וּמֵהֲרָרֶיהָ תַּחְצֹב נְחֹשֶׁת:

(י) וְאָכַלְתָּ וְשָׂבָעְתָּ

 וּבֵרַכְתָּ **אֶת ה' אֱלֹהֶיךָ עַל הָאָרֶץ הַטֹּבָה אֲשֶׁר נָתַן לָךְ**:

המילה המנחה: **"ארץ"**. המילה "ארץ" חוזרת 7 פעמים, מספר המבטא שלמות.

5 פעמים "ארץ" ו-2 פעמים "ארץ טובה".

הביטוי שפותח וסוגר את יחידת הפסוקים: "הארץ הטובה".

מתוך זיהוי המילה המנחה, נוכל להגדיר את נושא היחידה: **שבחה של הארץ**, או: **המפגש עם הארץ הטובה**.

ספורנו דברים ח, ז

...וְסִפֵּר חֲמֵשֶׁת מִינֵי הַ"טּוב", וּבְכָל אֶחָד מֵהֶם אָמַר "אֶרֶץ".

הָרִאשׁון, הוּא "אֶרֶץ נַחֲלֵי מָיִם עֲיָנת וּתְהמת" - לא מֵי יְאורִים וַאֲגַמִּים הָרָעִים, עַל הֵפֶךְ "וְהַמַּיִם רָעִים, וְהָאָרֶץ מְשַׁכָּלֶת"

(מלכים-ב ב, יט).

הַשֵּׁנִי הוּא, "אֶרֶץ חִטָּה וּשְׂערָה" - הַצְּרִיכִים לְמָזון.

השלישי הוא "אֶרֶץ-זֵית שֶׁמֶן וּדְבָשׁ" - שֶׁהֵם מַעֲדַנֵּי מֶלֶךְ.

הָרְבִיעִי, "אֶרֶץ אֲשֶׁר לא בְמִסְכֵּנֻת תּאכַל-בָּהּ לֶחֶם" - שֶׁיִּמָּצְאוּ בָּהּ מָעות בְּזול... (ארץ שמאפשרת עבודה ופרנסה).

הַחֲמִישִׁי הוּא, "אֶרֶץ אֲשֶׁר אֲבָנֶיהָ בַרְזֶל" - שֶׁבָּהּ נִמְצָא רִבּוּי אֲבָנִים קָשׁות וּבְהִירות, יָפות וְטובות לְבִנְיָן.

 "תַּחְצב נְחשֶׁת" - נְחוּשָׁה, וְהוּא הַבַּרְזֶל הַטּוב שֶׁהוּא בָּהִיר וְנָאות לְבִנְיָן וְכֵלִים.

1. **הסבר בלשונך** את חמשת היתרונות של א"י כפי שעולים מן הפסוקים ומן הפירוש של הספורנו.

שבעת המינים

בפסוק ח' אנחנו פוגשים את שבעת המינים - הגידולים של ארץ ישראל.

במה מתייחדים שבעת המינים על פני גידולים אחרים, ואיזה שימוש נעשה בכל אחד מהם?

**חיטה ושעורה** - לחם לאדם, מאכל לבהמה.

**גפן** - יין (בתקופות קדומות היין ליוה כל ארוחה ושימש כמשקה יום-יומי).

**תאנה** - פרי מאכל, שימשה גם להמתקת מזונות אחרים.

**רימון** - פרי מאכל, ניתן לעשות בו שימוש בזמן ארוך יחסית.

**זית** - חשיבותו רבה מאד, כשמן שימש למאור ולחימום.

**תמר** - פרי מאכל, שימש גם להמתקה (דבש תמרים).

כל שבעת המינים מתייחדים בערכם התזונתי הגבוה, **וביכולת לשמר אותם** (צימוקים, דבלים, שמן, תמרים). זהו מאפיין חשוב מאד בארץ שיש בה שנות בצורת.

(יש לשים לב כי ספורנו מחלק בין שני סוגי גידולים: האחד לצורך הבסיסי והשני שהוא מעודן ממנו)

העמקה: רמב"ן בספר שמות ג, ח מפליג בשבחה הפיסי של ארץ ישראל

* רמב"ן שמות ג, ח

כי שבח תחלה את הארץ שהיא טובה, לומר שהאויר טוב ויפה לבני אדם וכל טוב ימצא בה, ושהיא רחבה, שיעמדו בה כל ישראל במרחב. או טעם רחבה שיש בה רחבות, שפלה ועמק ומישור גדולים וקטנים ואין רובה הרים וגאיות. וחזר ושבח אותה שהיא ארץ מקנה שיש בה מרעה טוב, והמים יפים, ויגדל החלב בבהמות, כי אין הבהמות בריאות וטובות ומרבות החלב רק באויר טוב ועשב רב ומים טובים.

"ואכלת ושבע וברכת"

רמב"ן דברים ח, י

ואמר "ואכלת ושבעת וברכת" -

כי תזכור עבודת מצרים ועינוי המדבר, וכאשר תאכל ותשבע בארץ הטובה תברך עליה את השם.

ורבותינו (ברכות מח ב): קבלו שזו מצות עשה, וטעמו (ופירושו) ותברך את ה' אלוהיך...

1. מה ההבדל בין שני הפירושים שמביא הרמב"ן לפסוק "ואכלת ושבע וברכת"?

חלק ג: אזהרה משכחת ניסי ה' שאירעו בתקופת המדבר (ח, יא-כ)

שימו לב למעבר בין סוף החלק השני של הפרק (פסוקים ז-י), לתחילתו של החלק השלישי של הפרק (פסוקים יא-כ)

דברים פרק ח

...

(י) **וְאָכַלְתָּ וְשָׂבָעְתָּ** וּבֵרַכְתָּ אֶת ה' אֱלֹהֶיךָ עַל הָאָרֶץ הַטֹּבָה אֲשֶׁר נָתַן לָךְ:

(יא) הִשָּׁמֶר לְךָ פֶּן תִּשְׁכַּח אֶת ה' אֱלֹהֶיךָ לְבִלְתִּי שְׁמֹר מִצְוֹתָיו וּמִשְׁפָּטָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם:

(יב) פֶּן **תֹּאכַל וְשָׂבָעְתָּ** וּבָתִּים טֹבִים תִּבְנֶה וְיָשָׁבְתָּ:

(יג) וּבְקָרְךָ וְצֹאנְךָ יִרְבְּיֻן וְכֶסֶף וְזָהָב יִרְבֶּה לָּךְ וְכֹל אֲשֶׁר לְךָ יִרְבֶּה:

(יד) וְרָם לְבָבֶךָ וְשָׁכַחְתָּ אֶת ה' אֱלֹהֶיךָ הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים:

...

1. צמד המילים של "אכילה ושובע" מופיעים גם בפסוק י וגם פסוק יב.

א. מה ההבדל המהותי בין ההופעה שלהן בפסוק י לבין הופעתם בפסוק יב.

ב. ומה הם הגורמים שיוצרים את ההבדל ביניהם?

1. החלק השלישי של הפרק פותח פעמיים במילה "פן", מילה פן היא מילת אזהרה. איך עברנו מההנאה והשמחה בטוב הארץ והודיה לה' על כל הטוב - "ואכלת ושבעת וברכת את ה", אל "פן תאכל ושבעת ... ושכחת את ה'"? איך המפגש המהנה והמעשיר עם הארץ הטובה מוביל לסכנה רוחנית הזו? בכדי לענות על שאלה זו עיין בפסוקים יא-יח.

א. צטט את ארבעת שלבי ההידרדרות של האדם המתוארים בפסוקים אלו.

ב. הסבר בלשונך את התהליך הנפשי שעובר האדם ושמביא אותו להידרדרות הזו.

סיכום

1. משה מתאר פעמיים את חיי העם במדבר, ראשית - לפני תיאור הארץ הטובה, ושוב - אחרי התיאור. מה ההבדל בין הזכרת עניין "המדבר" בחלק הראשון של הפרק , לבין הזכרת "המדבר" בחלק האחרון של הפרק?

העמקה: ישעיהו פרק ב

ישעיהו, בפרק ב' (אותו למדת בכיתה יא) מדבר על אותן נקודות שנזכרות בדברים פרק ח' (חלק ג).

* ישעיהו פרק ב

(ה) בֵּית יַעֲקֹב לְכוּ וְנֵלְכָה בְּאוֹר ה':

(ו) כִּי נָטַשְׁתָּה עַמְּךָ בֵּית יַעֲקֹב כִּי מָלְאוּ מִקֶּדֶם וְעֹנְנִים כַּפְּלִשְׁתִּים וּבְיַלְדֵי נָכְרִים יַשְׂפִּיקוּ:

(ז) וַתִּמָּלֵא אַרְצוֹ כֶּסֶף וְזָהָב וְאֵין קֵצֶה לְאֹצְרֹתָיו וַתִּמָּלֵא אַרְצוֹ סוּסִים וְאֵין קֵצֶה לְמַרְכְּבֹתָיו:

(ח) וַתִּמָּלֵא אַרְצוֹ אֱלִילִים לְמַעֲשֵׂה יָדָיו יִשְׁתַּחֲווּ לַאֲשֶׁר עָשׂוּ אֶצְבְּעֹתָיו:

1. מצא את הביטויים המקבילים בין דברים ח, לבין לישעיהו ב.

שים לב, שלבי ההידרדרות המובאים בספר ישעיהו, לא כתובים באותו סדר כמו הפסוקים בספר דברים.

|  |  |  |
| --- | --- | --- |
|  | **דברים ח, יא-כ** | **ישעיהו פרק ב, ה-ח** |
| **אדם שזכה לשפע וכל טוב** | (יב) פֶּן תֹּאכַל וְשָׂבָעְתָּ  וּבָתִּים טֹבִים תִּבְנֶה וְיָשָׁבְתָּ:(יג) וּבְקָרְךָ וְצֹאנְךָ יִרְבְּיֻן  וְכֶסֶף וְזָהָב יִרְבֶּה לָּךְ  וְכֹל אֲשֶׁר לְךָ יִרְבֶּה: |  |
| **השפע מביא את האדם לגאווה** | (יד) וְרָם לְבָבֶךָ...(יז) וְאָמַרְתָּ בִּלְבָבֶךָ כֹּחִי וְעֹצֶם יָדִי  עָשָׂה לִי אֶת הַחַיִל הַזֶּה: |  |
| **הגאווה מביאה בסופו של דבר את האדם לעזוב את ה', לא לשמור את מצוותיו, ולפנות לע"ז ולדרכי הגויים.** | (יא) הִשָּׁמֶר לְךָ פֶּן תִּשְׁכַּח אֶת ה' אֱלֹהֶיךָ לְבִלְתִּי שְׁמֹר מִצְוֹתָיו וּמִשְׁפָּטָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם:...(יד) וְרָם לְבָבֶךָ וְשָׁכַחְתָּ אֶת ה' אֱלֹהֶיךָ הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים:...(יט) וְהָיָה אִם שָׁכֹחַ תִּשְׁכַּח אֶת ה' אֱלֹהֶיךָ וְהָלַכְתָּ אַחֲרֵי אֱלֹהִים אֲחֵרִים  וַעֲבַדְתָּם וְהִשְׁתַּחֲוִיתָ לָהֶם |  |

יחידה: הארץ הטובה

|  |  |  |  |  |
| --- | --- | --- | --- | --- |
| **מבוא ליחידת הארץ הטובה** | **דברים פרק ח** | **דברים פרק יא** | **דברים פרק ו, י-יג** | **דברים פרק ג, כג-כט** |

דברים פרק יא

חלק א: פסוקים א-ט: האותות והמופתים במצרים ובמדבר

דברים פרק יא

(א) וְאָהַבְתָּ אֵת ה' אֱלֹהֶיךָ וְשָׁמַרְתָּ מִשְׁמַרְתּוֹ וְחֻקֹּתָיו וּמִשְׁפָּטָיו וּמִצְוֹתָיו כָּל הַיָּמִים:

(ב) וִידַעְתֶּם הַיּוֹם כִּי לֹא אֶת בְּנֵיכֶם אֲשֶׁר לֹא יָדְעוּ וַאֲשֶׁר לֹא רָאוּ אֶת מוּסַר ה' אֱלֹהֵיכֶם

 אֶת גָּדְלוֹ אֶת יָדוֹ הַחֲזָקָה וּזְרֹעוֹ הַנְּטוּיָה:

(ג) וְאֶת אֹתֹתָיו וְאֶת מַעֲשָׂיו

 **אֲשֶׁר** **עָשָׂה** בְּתוֹךְ מִצְרָיִם לְפַרְעֹה מֶלֶךְ מִצְרַיִם וּלְכָל אַרְצוֹ:

(ד) **וַאֲשֶׁר** **עָשָׂה** לְחֵיל מִצְרַיִם לְסוּסָיו וּלְרִכְבּוֹ אֲשֶׁר הֵצִיף אֶת מֵי יַם סוּף עַל פְּנֵיהֶם בְּרָדְפָם אַחֲרֵיכֶם

 וַיְאַבְּדֵם ה' עַד הַיּוֹם הַזֶּה:

(ה) **וַאֲשֶׁר** **עָשָׂה** לָכֶם בַּמִּדְבָּר עַד בֹּאֲכֶם עַד הַמָּקוֹם הַזֶּה:

(ו) **וַאֲשֶׁר** **עָשָׂה** לְדָתָן וְלַאֲבִירָם בְּנֵי אֱלִיאָב בֶּן רְאוּבֵן אֲשֶׁר פָּצְתָה הָאָרֶץ אֶת פִּיהָ

 וַתִּבְלָעֵם וְאֶת בָּתֵּיהֶם וְאֶת אָהֳלֵיהֶם וְאֵת כָּל הַיְקוּם אֲשֶׁר בְּרַגְלֵיהֶם בְּקֶרֶב כָּל יִשְׂרָאֵל:

(ז) כִּי עֵינֵיכֶם הָרֹאֹת אֶת כָּל מַעֲשֵׂה ה' הַגָּדֹל **אֲשֶׁר** **עָשָׂה**:

(ח) וּשְׁמַרְתֶּם אֶת כָּל הַמִּצְוָה אֲשֶׁר אָנֹכִי מְצַוְּךָ הַיּוֹם

 לְמַעַן תֶּחֶזְקוּ וּבָאתֶם וִירִשְׁתֶּם אֶת הָאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ:

(ט) וּלְמַעַן תַּאֲרִיכוּ יָמִים עַל הָאֲדָמָה אֲשֶׁר נִשְׁבַּע ה' לַאֲבֹתֵיכֶם לָתֵת לָהֶם וּלְזַרְעָם אֶרֶץ זָבַת חָלָב וּדְבָשׁ: ס

1. עיין בפסוקים א-ט וענה:

א. מה משותף לאירועים המוזכרים בפסוקים ב-ו?

ב. הכתוב מדגיש גם בתחילת הקטע "כִּי **לֹא אֶת בְּנֵיכֶם** אֲשֶׁר לֹא יָדְעוּ וַאֲשֶׁר לֹא רָאוּ" (ב) וגם בסוף הקטע "**כִּי עֵינֵיכֶם הָרֹאֹת** אֶת כָּל מַעֲשֵׂה ה' הַגָּדֹל אֲשֶׁר עָשָׂה" (ז). מה המטרה של משה, בהדגשה שלו שהוא מדבר דווקא אל הדור שראה במו עינו את האירועים המתוארים בפסוקים ב-ו?

ג. כיצד פסוקים ח-ט מתקשרים לתיאורים של פסוקים א-ו?

חלק ב: פסוקים י-יב: ארץ ישראל בהשוואה לארץ מצרים

דברים פרק יא

(י) כִּי **הָאָרֶץ** אֲשֶׁר אַתָּה בָא שָׁמָּה לְרִשְׁתָּהּ

 לֹא **כְאֶרֶץ** מִצְרַיִם הִוא אֲשֶׁר יְצָאתֶם מִשָּׁם אֲשֶׁר תִּזְרַע אֶת זַרְעֲךָ וְהִשְׁקִיתָ בְרַגְלְךָ כְּגַן הַיָּרָק:

(יא) **וְהָאָרֶץ** אֲשֶׁר אַתֶּם עֹבְרִים שָׁמָּה לְרִשְׁתָּהּ

 **אֶרֶץ** הָרִים וּבְקָעֹת לִמְטַר הַשָּׁמַיִם תִּשְׁתֶּה מָּיִם:

(יב) **אֶרֶץ** אֲשֶׁר ה' אֱלֹהֶיךָ דֹּרֵשׁ אֹתָהּ תָּמִיד עֵינֵי ה' אֱלֹהֶיךָ בָּהּ מֵרֵשִׁית הַשָּׁנָה וְעַד אַחֲרִית שָׁנָה: ס

רש"י דברים יא, י

לא כארץ מצרים הוא - אלא טובה הימנה. ונאמרה הבטחה זו לישראל ביציאתם ממצרים, שהיו אומרים שמא לא נבוא אל ארץ טובה ויפה כזו...

אשר יצאתם משם - אפילו ארץ רעמסס [וארץ גושן] אשר ישבתם בה והיא במיטב ארץ מצרים שנאמר (בראשית מז, יא) "(וַיּוֹשֵׁב יוֹסֵף אֶת אָבִיו וְאֶת אֶחָיו וַיִּתֵּן לָהֶם אֲחֻזָּה בְּאֶרֶץ מִצְרַיִם) בְּמֵיטַב הָאָרֶץ (בְּאֶרֶץ רַעְמְסֵס)", אף היא אינה כארץ ישראל.

והשקית ברגלך - ארץ מצרים הייתה צריכה להביא מים מנילוס ברגלך ולהשקותה וצריך אתה לנדד משנתך ולעמול, והנמוך שותה ולא הגבוה, ואתה מעלה המים מן הנמוך לגבוה.

אבל זו (פסוק יא) "למטר השמים תשתה מים" אתה ישן על מטתך, והקב"ה משקה נמוך וגבוה, גלוי ושאינו גלוי, כאחת.
כגן הירק - שאין די לו בגשמים ומשקין אותו ברגל ובכתף.

1. בפסוקים י-יב התורה משווה את ארץ ישראל לארץ מצרים בנושא השקיית השדות. כתוב את ההשוואה בטבלה שלפניך, היעזר בפסוקים ובדברי רש"י.

|  |  |  |
| --- | --- | --- |
|  | **בארץ מצרים** | **בארץ ישראל** |
| א. כמה זמן צריך לעמול החקלאי בהשקיית שדותיו? |  |  |
| ב. מה התוצאות של הַשְקָיָה מגשם לעומת הַשְקָיָה מנהר? |  |  |

1. לפי הפרשנות של **רש"י** לפסוקים י-יב, המשווים בין ארץ מצרים לארץ ישראל, ענה:

א. איזו ארץ נחשבת טובה יותר, ובאיזה מובן היא נחשבת לטובה יותר?

ב. לשם מה התורה מציגה את ההשוואה הזו?

רמב"ן דברים יא, י

לא כארץ מצרים היא - אלא טובה הימנה... לשון רש"י מספרי (עקב יא)...

ופשוטו של מקרא **בדרך האזהרות נאמר**, שאמר להם: **ושמרתם את כל המצווה** וירשתם ארץ זבת חלב ודבש כי ה' יתן מטר ארצכם בעתו והארץ תיתן יבולה.

אבל דעו לכם שאינה כארץ מצרים להשקות אותה ברגל מן היאורים ומן האגמים כגן הירק, רק היא ארץ הרים ובקעות למטר השמים תשתה מים לא בעניין אחר.

וצריכה שידרוש ה' אותה תמיד במטר, כי היא ארץ צמאה מאד וצריכה מטר כל השנה, ואם תעברו על רצון ה' ולא ידרוש אותה בגשמי רצון, הנה היא רעה מאד, לא תזרע, ולא תצמיח ולא יעלה בה כל עשב בהריה.

ויחזור ויפרש כל זה בפרשה השנייה (להלן פסוקים יג-יז), כי "אם שמוע תשמעו אל מצוותי" ו"נתתי מטר ארצכם בעתו יורה ומלקוש" תמיד, ואם לא תשמעו ו"עצר את השמים" וגו' "ואבדתם מהרה" ברעב "מעל הארץ הטובה", שלא תוכלו לחיות בה בלא מטר.

1. לפי הפרשנות של **הרמב"ן** לפסוקים י-יב, המשווים בין ארץ מצרים לארץ ישראל, ענה:

א. מה הבדל בין א"י למצרים?

ב. מדוע במובנים מסוימים יש לארץ מצרים יתרון על ארץ ישראל מבחינה חקלאית?

ג. לשם מה התורה מציגה את ההשוואה הזו?

* העמקה: מקבילות בתנ"ך
1. במקורות הבאים נוכל לראות קשר בין המצב הרוחני הירוד של העם לבין רעב. עיינו במקורות הבאים ומצאו את הקשר הזה בכל אחד מן הפרקים הללו:

א. שמואל ב' פרק כא, פסוק א'.

ב. שמואל ב' פרק כד, פסוקים יא-יד.

ג. מלכים א פרק יח ואילך.

* בראשית פרק יג

(ח) וַיֹּאמֶר אַבְרָם אֶל לוֹט אַל נָא תְהִי מְרִיבָה בֵּינִי וּבֵינֶךָ וּבֵין רֹעַי וּבֵין רֹעֶיךָ כִּי אֲנָשִׁים אַחִים אֲנָחְנוּ:

(ט) הֲלֹא כָל הָאָרֶץ לְפָנֶיךָ הִפָּרֶד נָא מֵעָלָי אִם הַשְּׂמֹאל וְאֵימִנָה וְאִם הַיָּמִין וְאַשְׂמְאִילָה:

(י) וַיִּשָּׂא לוֹט אֶת עֵינָיו וַיַּרְא

 **אֶת כָּל כִּכַּר הַיַּרְדֵּן כִּי כֻלָּהּ מַשְׁקֶה לִפְנֵי שַׁחֵת ה' אֶת סְדֹם וְאֶת עֲמֹרָה כְּגַן ה' כְּאֶרֶץ מִצְרַיִם בֹּאֲכָה צֹעַר:**

(יא) וַיִּבְחַר לוֹ לוֹט אֵת כָּל כִּכַּר הַיַּרְדֵּן וַיִּסַּע לוֹט מִקֶּדֶם וַיִּפָּרְדוּ אִישׁ מֵעַל אָחִיו:

1. עיין בבראשית יג , י' בירידה של לוט לסדום ובהשוואה שהתורה עושה בין ככר הירדן לבין מצרים, וענה:

א. במה הן דומות? השיבו על פי פסוקים אלו, ועל פי מה שלמדנו על מצרים ביחידה כאן ובפרק ח פסוקים ח-יב.

ב. נסה להציע הסבר, מדוע בחר לוט בכיכר הירדן?

ג. שאלת אתגר: מהי תפיסת העולם העומדת ביסוד בחירה זו של לוט?

חלק ג: פסוקים יג-כא "פרשת והיה אם שמוע"

דברים פרק יא

(יג) וְהָיָה אִם שָׁמֹעַ תִּשְׁמְעוּ אֶל מִצְוֹתַי אֲשֶׁר אָנֹכִי מְצַוֶּה אֶתְכֶם הַיּוֹם

 לְאַהֲבָה אֶת ה' אֱלֹהֵיכֶם וּלְעָבְדוֹ בְּכָל לְבַבְכֶם וּבְכָל נַפְשְׁכֶם:

(יד) וְנָתַתִּי מְטַר אַרְצְכֶם בְּעִתּוֹ יוֹרֶה וּמַלְקוֹשׁ וְאָסַפְתָּ דְגָנֶךָ וְתִירֹשְׁךָ וְיִצְהָרֶךָ:

(טו) וְנָתַתִּי עֵשֶׂב בְּשָׂדְךָ לִבְהֶמְתֶּךָ וְאָכַלְתָּ וְשָׂבָעְתָּ:

(טז) הִשָּׁמְרוּ לָכֶם פֶּן יִפְתֶּה לְבַבְכֶם וְסַרְתֶּם וַעֲבַדְתֶּם אֱלֹהִים אֲחֵרִים וְהִשְׁתַּחֲוִיתֶם לָהֶם:

(יז) וְחָרָה אַף ה' בָּכֶם וְעָצַר אֶת הַשָּׁמַיִם וְלֹא יִהְיֶה מָטָר וְהָאֲדָמָה לֹא תִתֵּן אֶת יְבוּלָהּ

 וַאֲבַדְתֶּם מְהֵרָה מֵעַל **הָאָרֶץ הַטֹּבָה** אֲשֶׁר ה' נֹתֵן לָכֶם:

(יח) וְשַׂמְתֶּם אֶת דְּבָרַי אֵלֶּה עַל לְבַבְכֶם וְעַל נַפְשְׁכֶם וּקְשַׁרְתֶּם אֹתָם לְאוֹת עַל יֶדְכֶם וְהָיוּ לְטוֹטָפֹת בֵּין עֵינֵיכֶם:

(יט) וְלִמַּדְתֶּם אֹתָם אֶת בְּנֵיכֶם לְדַבֵּר בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ:

(כ) וּכְתַבְתָּם עַל מְזוּזוֹת בֵּיתֶךָ וּבִשְׁעָרֶיךָ:

(כא) לְמַעַן יִרְבּוּ יְמֵיכֶם וִימֵי בְנֵיכֶם עַל הָאֲדָמָה אֲשֶׁר נִשְׁבַּע ה' לַאֲבֹתֵיכֶם לָתֵת לָהֶם כִּימֵי הַשָּׁמַיִם עַל הָאָרֶץ:

פסוקים אלו עוברים לתיאור העתיד, אזהרה לעם ישראל היושב על אדמתו. ניתן לקשר בין שלושת חלקי הפרק:

* החלק הראשון (א-ט) העוסק בעבר - בתיאור האותות והמופתים שעשה ה' במצרים ובמדבר.
* החלק השני (י-יב) העוסק - בתיאור טיבה של ארץ ישראל לעומת טיבה של ארץ מצרים.
* החלק השלישי (יג-כא) העוסק בעתיד - בישיבת עם ישראל על אדמתו.
1. הסבר בלשונך מהו החוט המקשר בין שלושת החלקים הללו, היעזר במה שלמדנו עד כה ובדברי הרמב"ן על פסוק י' שמובא לעיל.

מה יגרום לעם לחטוא?

* רש"י דברים יא, טז

השמרו לכם - כיון שתהיו אוכלים ושבעים, הישמרו לכם שלא תבעטו, שאין אדם מורד בהקב"ה אלא מתוך שביעה, שנאמר (דברים ח, יב-יד) "פן תאכל ושבעת ובקרך... וצאנך ירביון", מה הוא אומר אחריו: "ורם לבבך ושכחת"

* רש"י דברים יא, יז

ואבדתם מהרה - (בנוסף) על כל שאר היסורין אגלה אתכם מן האדמה (הטובה), שגרמה לכם לחטוא.

משל למלך ששלח בנו לבית המשתה והיה יושב ומפקידו (ומצוווהו): 'אל תאכל יותר מצרכך שתבא נקי לביתך', ולא השגיח הבן ההוא. אכל ושתה יותר מצרכו, והקיא וטנף את כל בני המסיבה. נטלוהו (אנשי המסיבה) בידיו וברגליו וזרקוהו לאחורי פלטין (הארמון).

1. לפי רש"י בפרשת "והיה אם שמוע" משה מזהיר את העם לא רק מה יקרה אם הם ישמרו או אם הם לא ישמרו את המצוות, אלא הוא גם **מזהיר אותם מפני הגורם שעשוי להביא אותם לחטוא.**

א. לפי רש"י, מהו הגורם שעשוי להביא אותם לחטוא, שעל כך משה מזהיר אותם בפרשת "והיה אם שמוע"?

ב. כיצד למד זאת רש"י מן הפסוקים?

הקשר בין פסוק יז לפסוק יח

דברים פרק יא

(טז) הִשָּׁמְרוּ לָכֶם פֶּן יִפְתֶּה לְבַבְכֶם וְסַרְתֶּם וַעֲבַדְתֶּם אֱלֹהִים אֲחֵרִים וְהִשְׁתַּחֲוִיתֶם לָהֶם:

(יז) וְחָרָה אַף ה' בָּכֶם וְעָצַר אֶת הַשָּׁמַיִם וְלֹא יִהְיֶה מָטָר וְהָאֲדָמָה לֹא תִתֵּן אֶת יְבוּלָהּ

 **וַאֲבַדְתֶּם מְהֵרָה מֵעַל הָאָרֶץ הַטֹּבָה** אֲשֶׁר ה' נֹתֵן לָכֶם:

(יח) **וְשַׂמְתֶּם אֶת דְּבָרַי אֵלֶּה עַל לְבַבְכֶם** וְעַל נַפְשְׁכֶם וּקְשַׁרְתֶּם אֹתָם לְאוֹת עַל יֶדְכֶם וְהָיוּ לְטוֹטָפֹת בֵּין עֵינֵיכֶם:

(יט) וְלִמַּדְתֶּם אֹתָם אֶת בְּנֵיכֶם לְדַבֵּר בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ:

(כ) וּכְתַבְתָּם עַל מְזוּזוֹת בֵּיתֶךָ וּבִשְׁעָרֶיךָ:..

|  |  |
| --- | --- |
| * אבן עזרא דברים יא, יז

ואבדתם מהרה - שיגלו ממנה כאובדים ברעב, אחר שהיתה הארץ טובה, על כן אתם חייבים שתשימו אלה הדברים "על לבבכם" (פסוק יח). | * רש"י דברים יא, יח

ושמתם את דברי - אף לאחר שתגלו **היו מצוינים במצוות** (תהיו מסומנים ומוכרים בעולם ע"י המצוות), הניחו תפילין, עשו מזוזות כדי שלא יהיו לכם חדשים כשתחזרו. וכן הוא אומר (ירמיה לא, כ) "הציבי לך ציונים". |

1. עיין בפסוקים טז-כ ובדברי האב"ע ורש"י, וענה:

א. מה הקשר בין פסוק יז לפסוק יח, לפי האב"ע?

ב. (1) מה הקשר בין פסוק יז לפסוקים יח-כ, לפי רש"י?

(2) על איזה כלל פרשני רש"י מבסס את פירושו?

שמירת המצוות בגלות

* רש"י דברים יא, יח

ושמתם את דברי - אף לאחר שתגלו **היו מצוינים במצוות** (תהיו מסומנים ומוכרים בעולם ע"י המצוות), הניחו תפילין, עשו מזוזות כדי שלא יהיו לכם חדשים כשתחזרו. וכן הוא אומר (ירמיה לא, כ) "הציבי לך ציונים[[1]](#footnote-1)".

1. מה תכלית שמירת המצוות בגלות, לפי רש"י?
* רמב"ן דברים יא, יח

ושמתם את דברי אלה - אף לאחר שתגלו היו מצויינין במצות, הניחו תפילין עשו מזוזה, כדי שלא יהו עליכם חדשים כשתחזרו, וכן הוא אומר: "הציבי לך ציונים" - לשון רש"י.

וכבר כתבתי פירוש הענין, כי המצות האלה **חובת הגוף** הם, ודינם בכל מקום כמו בארץ...

והנה החזיר במצות האלה תפילין ודברי תורה ומזוזה כאן פעם שנית,

לרמוז בהיקש הזה שנהיה חייבים בהם לאחר הגלות בחוצה לארץ,

ומהם נלמוד לכל המצות שהן חובת הגוף שחיובן בכל מקום,

ושנהיה פטורין בחוצה לארץ **מחובת הקרקע** כגון תרומה ומעשרות, כך הוא נדרש בספרי (עקב יז).

1. מה מוסיף הרמב"ן על פירוש רש"י מבחינת המצוות המופיעות בפרק (תפילין ומזוזה), לעומת מצוות שאינן מוזכרות בפרק שהן בבחינת המצוות התלויות בארץ?

סיכום: "מבט על" על פרק ח ופרק יא

ארץ ישראל בהשוואה למדבר ומצרים

1. בפרק ח' למדנו על ארץ ישראל כניגוד לחיים **במדבר**, ואילו בפרק י"א על החיים בארץ כניגוד לחיים **במצרים**.

א. במה מנוגדת א"י למדבר? מה עלינו ללמוד מהשוואה זו? בססו תשובתכם בפסוקים.

ב. מהו הניגוד בין א"י לבין ארץ מצריים? מה עלינו ללמוד מהשוואה זו? בססו תשובתכם בפסוקים.

היעזר במקור הבא - בדבריו של הרב סמט

* [הרב אלחנן סמט, בין מדבר לנהר - שבחה הכפול של הארץ](http://www.daat.ac.il/daat/tanach/samet/d3-2.htm)

שבחה של הארץ הוא אכן בכך שבה מתאפשר קיום אנושי ולאומי בדרך 'שביל הזהב' האידיאלי בין שני קצוות שליליים:

הקצה השלילי האחד הוא אופי הקיום **במצרים**, שאינה נדרשת על ידי ה'. ה' נתן ליושבי מצרים את כל צורכיהם - מים בשפע ואדמה פורייה - וכאילו ניתק מהם כל קשר. בכך מתאפשר להם לשקוע בתועבותיהם, שכן אין קיומם תלוי כל כך במעשיהם.

אולם גם החיים בקצה האחר, החיים **במדבר**, אינם חיים אידיאליים. החיים של ישראל במדבר היו תלויים בנסים גלויים שנתחדשו מדי יום ביומו. המים ניתנו להם מן הסלע ואילו הלחם - מן השמים, הֵפֶך החיים הטבעיים. לתלות זו בנסים קוראת התורה 'עינוי' ו'ניסיון' (ח', ב-ג ושם טז).

החיים האידיאליים הם אלה שבהם חיים אדם ועם - חיים טבעיים, עמלים ואוכלים מפרי עמלם המבורך בשמחה, בלא להיות תלויים בשינוי סדרי בראשית, ובכל זאת הם זוכים לראות בהשגחת ה' עליהם בין לטב ובין למוטב במסגרת חוקי הטבע עצמם. ערכם של מעשיהם בתחום המוסרי-הדתי הוא שקובע את הצלחתם בתחום הריאלי-הארצי. באורח חיים כזה ישנם יסודות חקלאיים-טבעיים כמו במצרים - ארץ הנהר - ויסודות של חיים תחת השגחה אלוהית מתמדת כמו אלה שהיו במדבר. מזיגתם במידה הראויה הוא המאפיין את החיים בארץ הבחירה.

טיבה של הארץ

1. בפרק ח ובפרק יא עסקנו בטיבה של הארץ.

א. עיינו בפרק ח, פסוקים ח-י.

 (1) ציינו ארבעה תחומים בהם משתבחת ארץ ישראל.

 (2) מה על העם ללמוד ולהסיק מתיאור שבח הארץ?

ב. עיינו בפרק יא, פסוקים י-יב.

 (1) האם הכותרת "שבחה של ארץ ישראל" מתאימה גם לפסוקים אלו?

 (2) חוו את דעתכם, ובססו אותה על הפסוקים.

יחידה: הארץ הטובה

|  |  |  |  |  |
| --- | --- | --- | --- | --- |
| **מבוא ליחידת הארץ הטובה** | **דברים פרק ח** | **דברים פרק יא** | **דברים פרק ו, י-יג** | **דברים פרק ג, כג-כט** |

⭘ דברים פרק ו

שים לב, פרק ו הוא לתלמידי 5 יחידות בלבד.

**נשווה בין תיאור המפגש העתידי של בנ"י עִם הארץ המובא בפרק ו לבין תיאור נוסף שכבר למדנו בפרק ח.**

|  |  |
| --- | --- |
| דברים פרק ו, י-יד (פרשת ואתחנן)(י) וְהָיָה כִּי יְבִיאֲךָ ה' אֱלֹהֶיךָ אֶל הָאָרֶץ  אֲשֶׁר נִשְׁבַּע לַאֲבֹתֶיךָ לְאַבְרָהָם לְיִצְחָק וּלְיַעֲקֹב  לָתֶת לָךְ  עָרִים גְּדֹלֹת וְטֹבֹת אֲשֶׁר לֹא בָנִיתָ:(יא) וּבָתִּים מְלֵאִים כָּל טוּב אֲשֶׁר לֹא מִלֵּאתָ  וּבֹרֹת חֲצוּבִים אֲשֶׁר לֹא חָצַבְתָּ  כְּרָמִים וְזֵיתִים אֲשֶׁר לֹא נָטָעְתָּ   וְאָכַלְתָּ וְשָׂבָעְתָּ:(יב) הִשָּׁמֶר לְךָ פֶּן תִּשְׁכַּח אֶת ה'  אֲשֶׁר הוֹצִיאֲךָ מֵאֶרֶץ מִצְרַיִם מִבֵּית עֲבָדִים:(יג) אֶת ה' אֱלֹהֶיךָ תִּירָא וְאֹתוֹ תַעֲבֹד וּבִשְׁמוֹ תִּשָּׁבֵעַ:(יד) לֹא תֵלְכוּן אַחֲרֵי אֱלֹהִים אֲחֵרִים  מֵאֱלֹהֵי הָעַמִּים אֲשֶׁר סְבִיבוֹתֵיכֶם:(טו) כִּי אֵל קַנָּא ה' אֱלֹהֶיךָ בְּקִרְבֶּךָ  פֶּן יֶחֱרֶה אַף ה' אֱלֹהֶיךָ בָּךְ וְהִשְׁמִידְךָ מֵעַל פְּנֵי הָאֲדָמָה: | **דברים פרק ח, ז-יט (פרשת עקב)**(ז) כִּי ה' אֱלֹהֶיךָ מְבִיאֲךָ אֶל אֶרֶץ טוֹבָה   אֶרֶץ נַחֲלֵי מָיִם עֲיָנֹת וּתְהֹמֹת יֹצְאִים בַּבִּקְעָה וּבָהָר:(ח) אֶרֶץ חִטָּה וּשְׂעֹרָה וְגֶפֶן וּתְאֵנָה וְרִמּוֹן  אֶרֶץ זֵית שֶׁמֶן וּדְבָשׁ:(ט) אֶרֶץ אֲשֶׁר לֹא בְמִסְכֵּנֻת תֹּאכַל בָּהּ לֶחֶם לֹא תֶחְסַר כֹּל בָּהּ  אֶרֶץ אֲשֶׁר אֲבָנֶיהָ בַרְזֶל וּמֵהֲרָרֶיהָ תַּחְצֹב נְחֹשֶׁת:(י) וְאָכַלְתָּ וְשָׂבָעְתָּ  וּבֵרַכְתָּ אֶת ה' אֱלֹהֶיךָ עַל הָאָרֶץ הַטֹּבָה אֲשֶׁר נָתַן לָךְ:(יא) הִשָּׁמֶר לְךָ פֶּן תִּשְׁכַּח אֶת ה' אֱלֹהֶיךָ  לְבִלְתִּי שְׁמֹר מִצְוֹתָיו וּמִשְׁפָּטָיו וְחֻקֹּתָיו אֲשֶׁר אָנֹכִי מְצַוְּךָ הַיּוֹם:(יב) פֶּן תֹּאכַל וְשָׂבָעְתָּ וּבָתִּים טֹבִים תִּבְנֶה וְיָשָׁבְתָּ:(יג) וּבְקָרְךָ וְצֹאנְךָ יִרְבְּיֻן וְכֶסֶף וְזָהָב יִרְבֶּה לָּךְ וְכֹל אֲשֶׁר לְךָ יִרְבֶּה:(יד) וְרָם לְבָבֶךָ וְשָׁכַחְתָּ אֶת ה' אֱלֹהֶיךָ  הַמּוֹצִיאֲךָ מֵאֶרֶץ מִצְרַיִם מִבֵּית עֲבָדִים:(טו) הַמּוֹלִיכֲךָ בַּמִּדְבָּר הַגָּדֹל וְהַנּוֹרָא....(יז) וְאָמַרְתָּ בִּלְבָבֶךָ כֹּחִי וְעֹצֶם יָדִי עָשָׂה לִי אֶת הַחַיִל הַזֶּה:(יח) וְזָכַרְתָּ אֶת ה' אֱלֹהֶיךָ כִּי הוּא הַנֹּתֵן לְךָ כֹּחַ לַעֲשׂוֹת חָיִל  לְמַעַן הָקִים אֶת בְּרִיתוֹ אֲשֶׁר נִשְׁבַּע לַאֲבֹתֶיךָ כַּיּוֹם הַזֶּה: פ(יט) וְהָיָה אִם שָׁכֹחַ תִּשְׁכַּח אֶת ה' אֱלֹהֶיךָ  וְהָלַכְתָּ אַחֲרֵי אֱלֹהִים אֲחֵרִים וַעֲבַדְתָּם וְהִשְׁתַּחֲוִיתָ לָהֶם   הַעִדֹתִי בָכֶם הַיּוֹם כִּי אָבֹד תֹּאבֵדוּן: |

הדמיון בין שני התיאורים

1. עיין בתיאורי המפגש של בנ"י עִם הארץ בפרק ו ובפרק ח. השווה ביניהם ומצא שמונה נקודות משותפות ודומות (בתוכן ובצורה) לשני התיאורים. מומלץ לסמן אותם בצבעי מרקר שונים בטבלה עצמה.

השוני בין שני התיאורים

דווקא בגלל הדמיון הרב בין שתי הפרשיות כדאי לבדוק היטב ולחפש את ההבדלים בין שתי הפרשיות. אחד מהעקרונות בלימוד תנ"ך הוא ש"**בכל מקום שבו נדמה כי התורה כופלת דבריה בעניין מסוים יש לחתור למציאת ההבדלים שבין המקומות הדומים. הבדלים אלו הם שיוצרים את ההבחנה בין הפרשות הדומות, והם המורים על המשמעות הייחודית ועל החידוש שיש בכל פרשה ופרשה"[[2]](#footnote-2)**.

ספורנו דברים ו, י

אשר לא בנית ובתים מלאים כל טוב אשר לא מלאת - **שתשיג עושר בלי עמל**.

1. קרא שוב בעיון את שני התיאורים ונסה למצוא את ההבדלים המהותיים ביניהם. היעזר בדברי הספורנו ובשאלות המכוונות הבאות:

א. מה ההבדל המהותי בין טּובה של הארץ המתואר בפרק ו לבין טוּבה של הארץ המתואר בפרק ח? (מתי עם ישראל יתקל בטוּבה של הארץ המתואר בפרק ו ומתי הוא יתקל בטוּבה של הארץ המתואר בפרק ח.)

ב. בשני התיאורים טובה של הארץ והשפע בה טומנים סכנה לעם ישראל "פן תשכח את ה' ", אולם שונה הסיבה לשכחה זו בכל אחת מן הפרשות, ועל כן שונה גם תוצאתה. נסה למצוא את הסיבה לשכחה בכל פרשה.

יחידה: הארץ הטובה

|  |  |  |  |  |
| --- | --- | --- | --- | --- |
| **מבוא ליחידת הארץ הטובה** | **דברים פרק ח** | **דברים פרק יא** | **דברים פרק ו, י-יג** | **דברים פרק ג, כג-כט** |

דברים פרק ג

 תחינתו של משה: "הארץ הטובה", פרק ג כג-כט

בפתיחת פרשת ואתחנן מתאר משה את תחנוניו לה' לזכות ולהיכנס לארץ. רצונו העז של משה לעבור את הירדן ובקשותיו המדוייקות, יהוו עבורנו נקודת מוצא לבירור **רובד נוסף** בייחודה וחשיבותה של ארץ ישראל:

דברים פרק ג

(כג) וָאֶתְחַנַּן אֶל ה' בָּעֵת הַהִוא לֵאמֹר:

(כד) אֲדֹנָי ה' אַתָּה הַחִלּוֹתָ לְהַרְאוֹת אֶת עַבְדְּךָ אֶת גָּדְלְךָ וְאֶת יָדְךָ הַחֲזָקָה

 אֲשֶׁר מִי אֵל בַּשָּׁמַיִם וּבָאָרֶץ אֲשֶׁר יַעֲשֶׂה כְמַעֲשֶׂיךָ וְכִגְבוּרֹתֶךָ:

(כה) אֶעְבְּרָה נָּא וְאֶרְאֶה אֶת **הָאָרֶץ הַטּוֹבָה** אֲשֶׁר בְּעֵבֶר הַיַּרְדֵּן **הָהָר הַטּוֹב הַזֶּה וְהַלְּבָנֹן:**

(כו) וַיִּתְעַבֵּר ה' בִּי לְמַעַנְכֶם וְלֹא שָׁמַע אֵלָי וַיֹּאמֶר ה' אֵלַי רַב לָךְ אַל תּוֹסֶף דַּבֵּר אֵלַי עוֹד בַּדָּבָר הַזֶּה:

(כז) עֲלֵה רֹאשׁ הַפִּסְגָּה וְשָׂא עֵינֶיךָ יָמָּה וְצָפֹנָה וְתֵימָנָה וּמִזְרָחָה וּרְאֵה בְעֵינֶיךָ כִּי לֹא תַעֲבֹר אֶת הַיַּרְדֵּן הַזֶּה:

(כח) וְצַו אֶת יְהוֹשֻׁעַ וְחַזְּקֵהוּ וְאַמְּצֵהוּ כִּי הוּא יַעֲבֹר לִפְנֵי הָעָם הַזֶּה וְהוּא יַנְחִיל אוֹתָם אֶת הָאָרֶץ אֲשֶׁר תִּרְאֶה:

(כט) וַנֵּשֶׁב בַּגָּיְא מוּל בֵּית פְּעוֹר:

עיון בכתוב ובפרשנות - מפני מה נתאווה משה רבינו ליכנס לארץ ישראל?

גמרא סוטה י"ד, ע"א - מדרש

דרש רבי שמלאי: מפני מה נתאווה משה רבנו ליכנס לארץ ישראל?

וכי לאכול מפריה הוא צריך או לשבוע מטובה הוא צריך?

אלא כך אמר משה: הרבה מצוות נצטוו ישראל ואין מתקיימין אלא בארץ ישראל.

אכנס אני לארץ כדי שיתקיימו כולן על ידי.

רש"י דברים ג, כ"ה

ההר הטוב הזה - זו ירושלים.

והלבנון - זה בית המקדש.

1. מפני מה נתאווה משה רבינו להיכנס לארץ ישראל?

ענה על שאלה זו ע"פ **הפשט**, ע"פ **מדרש** חז"ל המובא בגמרא במסכת סוטה וע"פ דברי **רש"י**.

|  |  |
| --- | --- |
| לפי הפשטבהקשר הרחב |  |
| לפי המדרש |  |
| לפי רש"י |  |

תשובת הקב"ה למשה

1. עיין בפרק ג פסוקים כה-כז, וענה:

א. אלו שני דברים משה ביקש מה'? בסס את תשובתך על הכתוב.

ב. האם בקשתו נדחתה לחלוטין או שה' נעתר לבקשתו באופן חלקי? בסס את תשובתך על הכתוב.

ג. מה הן שני הציוויים של ה' אל משה בעקבות בקשתו?

העמקה: מה הראה ה' למשה?

* מדרש אגדה דברים פרשת קורח - חוקת פרק ג

כיון שהרבה בתפלה, אמר לו הקב"ה: 'עלה ראש הפסגה' וגו' וראה בעיניך'.

ואמרו חכמינו ז"ל כי קיפל הקב"ה כל ארץ ישראל לפני משה רבינו והראה לו כל דור ושמשיו, ודור ופרנסיו, שנאמר: 'ויראהו ה' את כל הארץ' וגו' 'עד הים האחרון' (דברים לד א-ב), אל תקרי 'עד הים' אלא 'עד היום האחרון', וכל זה בזכות התפלה, שנאמר: 'ואתחנן אל ה' בעת ההיא לאמר'.

כלומר, בקשתו של משה לא הייתה בהכרח לראות את הארץ ראייה גשמית, אלא להבין ולחוות את עוצמת הקדושה שבה או לראות את חיי העם בארצו. ע"פ המדרש בקשה זו נענתה: הקב"ה "מעלה" אותו למקום גבוה ומראה לו ראיה על-היסטורית. "וכל זה בזכות התפילה".

שאלת סיכום לכל היחידה - מעלותיה של א"י

1. היחידה כולה נקראת "הארץ הטובה". טוּבה של הארץ בא לידי ביטוי בצורות שונות.

א. מה המכנה המשותף למעלתה של ארץ ישראל, כפי שראינו עד כה בפרקים ו, ח, יא? פרט.

ב. ע"פ הפרשנות שלמדנו בפרק ג (רש"י והמדרש), מהו הרובד הנוסף של מעלת ארץ ישראל המתגלה מבקשתו של משה? ומדוע רוצה משה ליכנס לארץ?

1. ירמיהו פרק לא, כ: "הַצִּיבִי לָךְ צִיֻּנִים שִׂמִי לָךְ תַּמְרוּרִים שִׁתִי לִבֵּךְ לַמְסִלָּה דֶּרֶךְ הָלָכְתְּ, שׁוּבִי בְּתוּלַת יִשְׂרָאֵל שֻׁבִי אֶל עָרַיִךְ אֵלֶּה". [↑](#footnote-ref-1)
2. אלחנן סמט, עיונים בפרשות השבוע סדרה ראשונה, "[השפע החומרי לסוגיו ולסכנותיו](http://www.daat.ac.il/daat/tanach/samet/d2-2.htm)" עמוד 302. [↑](#footnote-ref-2)